Dan Barna a fost ales președintele USR pentru un nou mandat cu peste 65% din voturi. Cosette Chichirău a obținut 31%

Dan Barna a fost ales președinte al partidului Uniunea Salvați România pentru un nou mandat, potrivit unui comunicat de presă transmis de partid. În cadrul scrutinului intern, care s-a desfășurat online în perioada 1-5 septembrie, au votat 9314 membri dn cei peste 16.000, iar Dan Barna a obținut 6097 din voturi (65.75%).

Cosette Chichirău și Alexandru Surcel, contracandidații lui Dan Barna, au obținut 2907 (31.35%) și respectiv 269 (2.90%) dintre voturilor membrilor USR.

Potrivit statutului, președintele USR este ales prin vot electronic secret de către toți membrii partidului, ceea ce îi asigură o largă reprezentativitate și legitimitate, se mai notează în comunicatul USR.

Rezultatul scrutinului intern va fi validat de Congresul USR care va avea loc la Timișoara pe 14 septembrie. În cadrul Congresului de la Timișoara vor fi aleși și noii membri ai Biroului Național al USR.

Mandatul președintelui USR este de maxim 4 ani, iar o persoană nu poate deține funcția de președinte mai mult de 10 ani, indiferent dacă anii sunt consecutivi sau nu, mai prevede statutul partidului.

Dan Barna a devenit președintele USR în octombrie 2017, în urma unui congres extraordinar.

”În ultimii doi ani, sub conducerea lui Dan Barna, partidul a avut o extindere accelerată și a ajuns la 16.000 de membri și peste 550 de filiale. În urmă cu o lună de zile, Dan Barna a fost desemnat candidatul alianței USR PLUS la alegerile prezidențiale din acest an și cele două partide strâng semnături pentru înscrierea în cursa electorală din noiembrie 2019”, mai precizează comuniicatul USR.

Marți, votul pentru alegerea președintelui USR a fost prelungit cu 48 de ore, până joi, la ora 22:00, au declarat pentru G4Media surse din partid. Decizia a fost luată din cauza unor probleme care au apărut la sistemul de vot electronic.

Citește integral: Alegerea președintelui USR a fost prelungită cu două zile din cauza unor probleme la sistemul de vot în câteva județe și pentru a vota mai mulți membri

Foto: Inquam Photos/ Ovidiu Micsik